**William Sublette** eller **Sublett** (født 21. september 1799 i Stanford i Kentucky i USA, død 23. juli 1845 i Saint Louis i Missouri) var en pelsjeger, trapper og mountain man som senere ble pelshandler og kjøpmann som gjorde forretninger med Santa Fe i New Mexico.

Liv og virke
------------

### Bakgrunn

William Sublette var sønn av vertshusverten Phillip Sublette og hans hustru Isabella. Han var en av fem brødre som alle skulle bli prominente i pelshandelen i Vesten: William, Milton, Andrew, Pinkney og Solomon. Da William var 18 år gammel flyttet familien fra Kentucky til Saint Charles i Missouri.

### Pelsjeger, «Mountain Man»

Han var byens politioppsynsmann da han i 1822 ble ansatt som pelsjeger av William Ashleys Rocky Mountain Fur Company.

Som medlem av William Ashleys pelshandelsbrigade deltok Sublette i Arikarakrigen i 1823. Han ble nå trapper i Rocky Mountains og deltok med Jedediah Smith i årslange jaktekspedisjoner.

### Rocky Mountain Fur Company

I 1826 kjøpte Sublette sammen med Jedediah Smith og David Jackson *Rocky Mountain Fur Company*. Sublette og hans kompanjonger ble nå ansvarlige for forskyninger til pelsjegerne i fjellene samtidig som de fikk store gevinster fra handelen med de pelsverk de kjøpte. Sublette ble i 1830 den første som benyttet vogner for å føre fornødenheter til Rocky Mountains; tidligere hadde man bare benyttet seg av klovdyr. Den sviktende lønnsomheten i pelshandelen på grunn av indianerangrep (44 av selskapets ansatte var blitt drept) og den avtagende etterspørsel etter beverpelser førte imidlertid til at selskapet ble oppløst samme år. 

Sublette kjøpte en landgård, *Sulfur Spring* utenfor Saint Louis der han slo seg ned for en tid.

### Sublette & Campbell

Sublette begynte i 1831 med handelsferder til Santa Fe, men sluttet med det da Jedediah Smith døde samme år Han vendte tilbake som pelsjeger i fjellene og ble såret i en strid med indianere nær et *rendezvous* i 1832 ved Pierre's Hole i dagens Idaho. Meldingen om Sublettes reise med vogn over South Pass og tilbake spredte seg gjennom pressen. 

Atter tilbake i Saint Louis opprettet han et selskap sammen med Robert Campbell som gikk under navnet Sublette & Campbell. Det var den eneste konkurrenten til American Fur Company og vant sine fremganger ved en generøs bruk av alkohol ved handelen med indianerne. Fort Laramie ble grunnlagt i 1834 av Sublette som selskapets handelsfaktori.

### Senere liv

Sublette & Campbell ble oppløst i 1840 og William Sublette slo seg ned i Saint Louis der han drev forretning og begynte å engasjere seg politisk. I 1844 giftet han seg med Frances Hereford. Året derpå døde han i Pittsburgh under en reise.

Referanser
----------

1. 1 2   Social Networks and Archival Context, SNAC Ark-ID w6jx10n0, besøkt 9. oktober 2017[Hentet fra Wikidata]
2. ↑  Sabin, Edwin Legrand (1995). *Kit Carson Days, 1809-1868*. University of Nebraska Press. s. 922. ISBN 978-0-8032-9238-3.
3. 1 2 3 4 5  William Sublette - Explorer, Trapper, & Mountain Man 2015-09-01.
4. 1 2 3 4  William L. Sublette 2015-09-01.
5. ↑  William Sublette Arkivert 17. januar 2016 hos Wayback Machine. 2015-09-01.
6. 1 2  Ned Eddins, "William L. Sublette" *Thefurtrapper.com.* Afton, Wyoming. 2002 Arkivert 23. juni 2015 hos Wayback Machine. 2015-01-09.
7. ↑  Robert W. Frazer, *Forts of the West* (Norman: University of Oklahoma Press 1965), s. 181.

|  |  |
| --- | --- |
| Oppslagsverk/autoritetsdata | Prabook **·** Geni **·** VIAF **·** GND **·** LCCN **·** ISNI **·** SUDOC
 |